Document ID: 32012R0161

KOMISJONI MÄÄRUS (EL) nr 161/2012,
23. veebruar 2012,
Šotimaa lääneranniku kilttursavarude kaitsmise erakorraliste meetmete kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artiklit 7,
ning arvestades järgmist:
(1)
Määruse (EÜ) nr 2371/2002 kohaselt tuleb ühise kalanduspoliitikaga sätestada ühtsed meetmed vee-elusressursside kaitse, majandamise ja kasutamise vallas, sealhulgas erimeetmed kalapüügi mõju vähendamiseks mere ökosüsteemidele ja mittesihtliikidele.
(2)
Tursa, kilttursa ja merlangi kaitsmiseks on nõukogu määruse (EÜ) nr 43/2009 (2) (muudetud määrusega (EÜ) nr 1288/2009 (3) ning Euroopa Parlamendi ja nõukogu määrusega (EL) nr 579/2011 (4)) III lisa punktiga 6.1 kehtestatud ICES VIa rajoonis püügipiirkond, kus kalapüük on keelatud (edaspidi „Šotimaa lääneranniku veed”).
(3)
Erandina kõnealusest keelust on määruse (EÜ) nr 43/2009 III lisa punktidega 6.5 ja 6.6 lubatud vastavalt püüda norra salehomaari ning püüda kala traali, põhjanooda või samalaadse püügivahendiga, kui on täidetud teatavad tingimused ning eelkõige nõue, et segu tursast, kilttursast ja/või merlangist võib pardal hoitava saagi kaalust moodustada kuni teatava protsendi.
(4)
Kõnealuse nõude eesmärk on nimetatud kolme kalavaru kalastussuremuse vähendamine nende levikualal, vältides sihtpüüki.
(5)
Tõendites ja nõuannetes, mille komisjon sai Rahvusvahelise Mereuurimise Nõukogult (ICES) ning kalanduse teadus-, tehnika- ja majanduskomiteelt (STECF), toodi esile, et saagi koostise eeskirjade kehtestamise tulemusena ICES VIa rajooni suhtes toimus saagi vette tagasi heitmist.
(6)
ICESi arvamuse kohaselt on ICES VIa rajooni kilttursavaru allpool ohutut bioloogilist piiri, kuid samas leitakse, et viimase aja keskmisest suurem juurdekasv aitab suurendada kudemarja biomassi.
(7)
Nende põlvkondade jätkuv kasv tähendab seda, et need kalad saavad nüüd püügivalmis. Saagi koostise eeskirjade kehtestamine toob lossimisnõuete täitmiseks endaga kaasa kõnealuse kalavaru tagasiheite täiendava suurenemise, enne kui see avaldab mõju tulevasele tootlikkusele. Allpool ohutut bioloogilist piiri oleva kalavaru kudemarja biomassi kõrvaldamine kujutab endast tõsist ohtu kalavaru pikaajalisele taastumisele ja jätkusuutlikkusele. Saagi koostise eeskirjade kohaldamise jätkamine tähendab seda, et püütud saagi asemel kontrollitakse lossitud saaki. Sõltumata kvootide muutmisest toob kilttursavaru praegune suurenemine kaasa reguleerimisest tingitud tagasiheite suurenemise.
(8)
Kuna 2012. aasta veebruarist suurenevad ICES VIa rajooni kilttursavaru püügivõimalused, suureneb ka püügisurve. 2012. aasta püügivõimaluste kasutamise tulemuseks on kõigi teiste koos kilttursaga püütavate kalavarude, eriti merlangi- ja tursavaru suremuse suurenemine.
(9)
Kuna kilttursa põhipüük algab veebruaris, on viivitamata vaja teha muudatusi ülemäärase tagasiheite vältimiseks.
(10)
Kilttursa tagasiheite jätkumine ja suurenemine mõjutab varu taastumist ja tootlikkust tulevikus. Kalapüügivõimaluste maksimaalne kasutamine ohustab teiste kalavarude jätkusuutlikkust. Eksisteerib oht, et suure kalastussuremuse tagajärjel kahanevad kõnealused kalavarud veelgi.
(11)
Vastuolu lossimisnõuete ja kilttursa vältimatu kaaspüügi vahel suureneb 2012. aastal märkimisväärselt. Seepärast on vaja viivitamata peatada saagi koostise eeskirjade kohaldamine kilttursa suhtes, et hoida ära tõsine oht kõnealuse liigi taastumisele Šotimaa lääneranniku vetes ning hoida ära muude kalavarude püügisurve suurenemine, võimaldades samal ajal 2012. aasta kalapüügivõimaluste mõistlikku kasutamist,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse kohaldamisajal ei kohaldata määruse (EÜ) nr 43/2009 III lisa A osa punkti 6.5 alapunktis iii ja punkti 6.6 alapunktis ii sätestatud saagi koostise protsendimäärasid kilttursa suhtes.
Artikkel 2
Käesolev määrus jõustub Euroopa Liidu Teatajas avaldamisele järgneval päeval.
Seda kohaldatakse kuni 25. augustini 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. veebruar 2012

Labels: 20
11
6